Anne-Sofie Gerhard er valgekspert og var i 2015 udsendt til Zanzibar op til præsidentvalget i oktober.

Men hvad der skulle være en fredsmæglende udstationering med hendes mand og to børn, endte i en dramatisk flugt ud af landet.

I Zanzibar har det samme parti siddet på magten siden en blodig revolution i 1964, og det politiske opgør kan stadig mærkes i dag.

Det politiske landskab er stadig anspændt og præget af stridigheder mellem regeringen og oppositionspartiet.

Begyndende venskab

Anne-Sofie Gerhard blev udstationeret af European Center for Electoral Support (ECES) til at lede og implementere et EU-finansieret projekt, der skulle samle landets politiske, kulturelle og religiøse ledere i et forsøg på at sikre et fredfyldt valg.

I valgverdenen sker det tit, at man starter ud på et turistvisum, fordi opstarten skal gå stærkt [..] Så det var egentligt ikke alarmerende som sådan. Men Salums udtryk [..] gjorde mig ængstelig. anne-sofie gerhard

For at sikre projektets succes indgik hun i et tæt samarbejde med Salum, direktøren for valgoperationen ved valgkommissionen, der har det overordnede ansvar for valget.

Og deres samarbejde udviklede sig så småt til et venskab.

En dag da Salum er på besøg hjemme hos Anne-Sofie Gerhard, nævner hun henkastet, at hun endnu ikke har fået sine arbejdspapirer og stadig opererer under turistvisum. Det får Salum til at reagere uventet, og han insisterer på, at de skal få det ordnet i en fart.

- I valgverdenen sker det tit, at man starter ud på et turistvisum, fordi opstarten skal gå stærkt og papirarbejdet ikke når at følge med. Så det var egentligt ikke alarmerende som sådan. Men Salums udtryk og hans bekymrende mine gjorde mig ængstelig, fortæller Anne-Sofie Gerhard i dag.

Anne-Sofie Gerhard begynder at presse på for at få opholdstilladelsen, men det bliver flere gange udskudt, og Salum bliver gradvist sværere at få fat i. Alligevel fortsætter projektet som planlagt.

Ville have udleveret alle originale pas

Men en dag, da hun er til møde i Zanzibar City får hun et opkald fra én af sine kollegaer. Immigrationspolitiet er mødt op på hendes kontor, og har bedt dem om at lukke projektet ned omgående.

Anne-Sofie Gerhard skynder sig tilbage, og undervejs forsøger hun at kime Salum ned, men uden svar.

Da hun kort efter ankommer til kontoret, får hun at vide at hun skal stoppe alle projektaktiviteter, hun modtager en indstævning, og hun har kun et par timer til at møde op på immigrationspolitiet med originale pas fra alle medarbejdere.

De sagde, at jeg for alt i verden ikke måtte medbringe vores originale pas, for så kunne de reelt tilbageholde os alle sammen. Anne-sofie gerhard

Det bliver hun dog frarådet af EU-delegationen i Dar es Salaam.

- De sagde, at jeg for alt i verden ikke måtte medbringe vores originale pas, for så kunne de reelt tilbageholde os alle sammen. Og det var usikkert, hvornår vores folk i Dar Es Salaam i så fald kunne få os fri.

Det ellers fredelige ophold havde taget en skræmmende drejning, for landets myndigheder havde åbenbart set sig sure på Anne-Sofie Gerhard, hendes organisation og deres projektaktiviteter.

Det står pludselig helt klart, at projektets ansatte og deres familier ikke er ønskede i landet.

Fakta om Zanzibar Zanzibar er en del af unionen 'Den forenede republik Tanzania', som består af fastlandet Tanganyika og ø-gruppen Zanzibar. Zanzibar har eget selvstyre, grundlov, regering og parlament. Der bor i omegnen af 1,2 millioner mennesker på Zanzibar.

- De var nok ret irriterede over, at vi startede et projekt op så tæt på valgdagen. Alle nye projekter i de sidste seks måneder op til et valg, bliver af de lokale myndigheder mistænkt for at være et propagandaprojekt, fortæller Anne-Sofie Gerhard.

Forrådt under forhør

Da Anne-Sofie Gerhard senere vender tilbage til politistationen med kopier i stedet for originale pas, bliver det opfattet som en grov provokation. Hun bliver ført ind i et forhørslokale.

Hun føler sig mere tryg, for hun har endelig fået fat i Salum, og han lover at være ved hendes side under forhøret.

Efter en omfattende diskussion om projektet, fornemmer hun en smule velvilje. Men pludselig begynder Salum at blande sig. Han har vendt sig mod hende, og giver immigrationspolitiet ny information for at undergrave projektet.

Jeg følte mig så presset og alene, for jeg troede, at jeg havde ham at læne mig op ad. Men der gik det op for mig, at jeg slet ikke vidste hvem han var. anne-sofie gerhard

Anne-Sofie Gerhard mærker hendes hjerte hamre, og hendes ben bliver tunge.

- Jeg følte mig så presset og alene, for jeg troede, at jeg havde ham at læne mig op ad. Men der gik det op for mig, at jeg slet ikke vidste hvem han var.

Trusler og frygt for fælder

Ønsket om at lukke projektet kommer muligvis helt oppe fra det øverste politiske lag, og det begynder at gå op for Anne-Sofie Gerhard, at der ikke er noget at gøre.

Dagen efter bliver hun meddelt, at alle medarbejderne skal forlade landet inden for de næste 24 timer. Ellers vil konsekvenserne blive alvorlige.

- De ender med at true mig med, at jeg aldrig kommer til at se mine børn igen. Og at jeg aldrig kommer til at se dagslys igen, fordi jeg er ansvarlig for projektet, fortæller Anne-Sofie Gerhard.

Myndighederne vil vide, hvilket fly, hun og hendes kolleger med familier har tænkt sig at tage med.